Tederi äripartneriks Londoni börsifirma
Hillar Teder kaasas oma Ukraina ärisse Londoni börsil noteeritud firma Dragon-Ukrainian Properties & Development, kes 30 miljoni dollariga omandas 35% viit kaubakeskuse arendust haldavast Arricano Tradingust.
Teder ise oma uut partnerit ei maininud, kuigi andis eelmisel nädalal Äripäevale pika intervjuu.
65% Arricanost kuulub pärast tehingut Hillar Tederi Expert Capitalile. Arvestades uue partneri osaluse hinda, on Arricano Tradingu väärtus praegu umbes miljard krooni, samas on kaks omanikku valmis suurendama ettevõtte kapitali 60 miljoni dollari (ligi 700 mln kr) võrra täiendavateks investeeringuteks.
Uuelt partnerilt osaluse eest saadud raha kasutatakse arenduste jätkamiseks ning osa võlgade kustutamiseks. Teder ja tema uus äripartner kavatsevad osta välja hiljuti avatud Sky Malli 50% pluss ühe aktsia kohalikult kaasomanikult. Keskuse teise osa ehitamiseks ja ülevõtmiseks plaanivad omanikud suurendada ettevõtte kapitali 60 mln dollari võrra. Arricano on sõlminud Sky Malli kaasomanikuga ostuoptsiooni lepingu keskuse väljaostmiseks, optsioon kehtib tänavu novembrist järgmise aasta märtsini ja tehing läheb maksma 51-56 miljonit dollarit.
Arricano varade maht eelmise aasta lõpu seisuga on 309 mln dollarit (3,5 mld kr), pangalaenud ulatuvad praeugu miljardi kroonini.
Teder ütles eelmisel nädalal Äripäevale antud intervjuus, et viib oma Ukraina arendused 2012. aastal börsile ja sama plaani tutvustab oma börsiteates ka DUPD.
DUPD juht Aloysius van der Heijden kommenteeris, et on investeeringuga Arricanosse väga rahul, kuna peab sellist tüüpi varasid aktsionäridele pikaajaliselt väga tootlikeks. "Arricano projektid, eriti Sky Mall, on professionaalsed ja rahvusvahelise kvaliteediga kaubakeskused, selline sektor on Ukrainas peaaegu olematu," sõnas van der Heijden.
TAUST
Arricano projektid:
Pristan (Sky Mall kaubakeskus), osalus 50%Valmis. Suurim Kiievi kesklinnas olev kaubanduskeskus, arendatakse kohaliku investoriga. Ehitajaks oli Nordeconi tütarfirma Eurocon. Pindala kokku umbes 70 000 m². Teder on lubanud teist sama palju juurde ehitada 2012. aastaks. Kavandatud investeeringuid kokku 180,9 mln USD.
M26Pooleli olev kaubanduskeskuse projekt Kiievis, mida aasta alguses ei olnud veel ehitama hakatud. Pindala umbes 35 000 m². Kavandatud investeeringuid kokku 37,3 mln USD.
Krivoi RogValmis. Asub Krivoi Rogil kiriku kõrval, kahe tee ristumiskohas. Pindala kokku umbes 36 000 m². Kavandatud investeeringuid 61,4 mln USD.
SimferopolValmis. Kaubanduskeskus, kuhu ka Arco Vara andis 10 mln USD laenuraha ja nõuab seda nüüd tagasi. Pindala kokku umbes 55 000 m². Kavandatud investeeringuid kokku 79,9 mln USD.
ZaporozhyePooleli olev kaubanduskeskus. Pindala kokku umbes 33 000 m². Kavandatud investeeringud 38 mln USD.